Ishockeyspillerne fra Aalborg Pirates har givet sig selv de bedst mulige kort på hånden forud for slutspillet i landets bedste ishockeyrække, Metal Ligaen. Tirsdag aften vandt aalborgenserne på hjemmebane med 3-1 over ligaens nummer to, Herning Blue Fox, og dermed cementerede piraterne førstepladsen. Der blev ikke scoret i en jævnbyrdig første periode, hvor det største bifald blev uddelt efter et kvarters spil. Her blev kampen midlertidigt afbrudt og halspeakeren læste en besked op fra Pirates-spilleren Kirill Kabanov, der er russisk statsborger, men har tætte forbindelser til Ukraine, som Rusland har invaderet. Kabanovs hustru er ukrainer og hun opholder sig sammen med parrets to børn i Ukraine. Kirill Kabanov er så påvirket af situationen, at han ikke har været i stand til at spille for Aalborg, siden krigen brød ud, og han var heller ikke på isen tirsdag aften. Se assistenttræner Ronny Larsens reaktioner efter kampen her Debutant kom på måltavlen Anden periode var kun et par minutter gammel, da Aalborg Pirates kom på måltavlen. Holdets nye forward, østrigske Emilio Romig, fik en drømmedebut og bragte piraterne foran med 1-0 bare få timer efter, at han var blevet præsenteret som ny spiller i klubben. Svenske Johan Skinnars øgede til 2-0 få minutter senere, men Teemu Pulkkinen reducerede kort efter for gæsterne, som dermed holdt sig inde i opgøret. Der blev ikke scoret yderligere i anden periode, og i tredje periode lod målene også vente på sig. Et minut før tid lukkede Pirates' kaptajn Julian Jakobsen kampen. Han scorede fra egen zone i tomt mål, da Herning havde taget målmanden ud i en sidste satsning. Tæt på grundspilssejr Aalborg har nu et forspring på ni point ned til Herning, som har tre kampe tilbage i grundspillet. Dermed kan midtjyderne højst nå op på siden af nordjyderne, og da Pirates har en langt bedre målscore end Blue Fox, er førstepladsen så godt som sikret. Aalborg Pirates har to kampe tilbage i grundspillet og skal allerede i aktion igen onsdag aften, hvor holdet på udebane møder SønderjyskE. Sønderjyderne spiller tirsdag aften mod Esbjerg Energy, og vinder de den kamp, vil de være otte point efter Aalborg med tre kampe igen. Dermed kan Pirates endegyldigt sikre sig grundspillets førsteplads, hvis det bliver til mindst et enkelt point i onsdagens kamp i Vojens. Vinderen af grundspillet har fordel af hjemmebane i en eventuel syvende og afgørende kamp i alle slutspillets runder. Se Julian Jakobsens reaktioner efter kampen her

Opsummering:
Topholdet Aalborg Pirates spillede tirsdag deres sidste hjemmekamp i grundspillet i Metal Ligaen. Her blev det til en sejr over Herning Blue Fox, og med sejren er nordjyderne tæt på at sikre sig førstepladsen, som giver hjemmebanefordel i slutspillet.